b"\n_START_ARTICLE_\nJames Earl Carter\n_START_SECTION_\nInf\xc3\xa0ncia i joventut\n_START_PARAGRAPH_\nCarter va n\xc3\xa9ixer l'1 d'octubre de 1924 a Plains, un petit poble de l'estat de Ge\xc3\xb2rgia, i fou el major de quatre germans. Els seus pares, James Earl Carter i Bessie Lillian Gordy, eren grangers i baptistes practicants._NEWLINE_Des d'una edat molt primerenca, Carter va demostrar ser un alumne avantatjat al que li agradava la lectura. M\xc3\xa9s endavant, va ser adm\xc3\xa8s a la universitat Ge\xc3\xb2rgia Southwestern College, i es va llicenciar en Ci\xc3\xa8ncies a l'Acad\xc3\xa8mia Naval dels Estats Units el 1946, any que va contreure matrimoni amb Rosalynn Smith. Carter es va llicenciar en el lloc 59 dels 820 alumnes de la seva promoci\xc3\xb3. Posteriorment, va cursar f\xc3\xadsica nuclear i tecnologia del reactor a l'Union College, encara que no va arribar a completar aquests estudis._NEWLINE_Carter va ser destinat als submarins de l'Atl\xc3\xa0ntic i Pac\xc3\xadfic i aviat fou escollit per l'almirall Hyman Rickover per participar en el programa de submarins nuclears. Malgrat que la seva intenci\xc3\xb3 era fer carrera en la marina, a la mort del seu pare l'any 1953 va dimitir de les seves responsabilitats militars per encarregar-se del negoci familiar de cacauets, en el seu poble natal.\n_START_SECTION_\nCarrera pol\xc3\xadtica abans de la presid\xc3\xa8ncia\n_START_PARAGRAPH_\nJimmy Carter va comen\xc3\xa7ar la seva carrera pol\xc3\xadtica amb llocs modests en \xc3\xb2rgans locals com la comissi\xc3\xb3 escolar de Plains. No obstant aix\xc3\xb2, aviat assoliria c\xc3\xa0rrecs m\xc3\xa9s importants quan el 1962 va ser escollit pel Senat de Ge\xc3\xb2rgia i dos anys despr\xc3\xa9s va obtenir la reelecci\xc3\xb3 per a un segon mandat._NEWLINE_El 1966 va decidir presentar-se candidat per a la Cambra de Representants dels Estats Units per\xc3\xb2 quan va veure que el seu adversari del Partit Republic\xc3\xa0 va abandonar la pugna per l'esc\xc3\xb3 per a presentar la seva candidatura a Governador de Ge\xc3\xb2rgia, Carter va decidir fer el mateix. Va perdre les eleccions i va retornar al negoci dels cacauets, encara que va passar els seg\xc3\xbcents quatre anys preparant la seva candidatura per a tornar a presentar-se a governador el 1970._NEWLINE_Aquell any va assolir la nominaci\xc3\xb3 del Partit Dem\xc3\xb2crata i va v\xc3\xa8ncer en les eleccions a governador al republic\xc3\xa0 Hal Suit. En el seu discurs inaugural, el 1971, Carter va sorprendre els georgians i a la resta del pa\xc3\xads amb un al\xc2\xb7legat en contra de la discriminaci\xc3\xb3 racial, la qual cosa resultava xocant en un entorn, el sud nord-americ\xc3\xa0, en el qual encara imperava la segregaci\xc3\xb3 entre blancs i negres. Precisament, entre les seves primeres actuacions com governador va estar la de situar a molts negres en importants c\xc3\xa0rrecs del seu govern.\n_START_SECTION_\nPresid\xc3\xa8ncia dels Estats Units\n_START_PARAGRAPH_\nLa legislaci\xc3\xb3 georgiana impedia a Carter presentar-se a un segon mandat despr\xc3\xa9s de la finalitzaci\xc3\xb3 del primer, el 1975, per la qual cosa en abandonar el c\xc3\xa0rrec va concentrar els seus esfor\xc3\xa7os en la carrera presidencial. Quan va entrar en les prim\xc3\xa0ries presidencials del Partit Dem\xc3\xb2crata de 1976, molts van considerar que comptava amb molt poques possibilitats enfront d'altres candidats m\xc3\xa9s coneguts a nivell nacional. No obstant aix\xc3\xb2, l'esc\xc3\xa0ndol Watergate encara estava recent en la mem\xc3\xb2ria dels electors, per la qual cosa el fet de no pert\xc3\xa0nyer a la classe pol\xc3\xadtica de Washington suposava un avantatge per a Carter. La posada en pr\xc3\xa0ctica d'una estrat\xc3\xa8gia intel\xc2\xb7ligent li va permetre guanyar la nominaci\xc3\xb3 del Partit Dem\xc3\xb2crata a la presid\xc3\xa8ncia dels Estats Units. _NEWLINE_En la campanya electoral, Carter va comen\xc3\xa7ar amb un important avantatge en els sondejos per sobre del president republic\xc3\xa0 Gerald Ford, en part perqu\xc3\xa8 l'indult d'aquest a Richard Nixon havia estat molt impopular. No obstant aix\xc3\xb2, Ford va anar a poc a poc retallant les dist\xc3\xa0ncies, ja que l'electorat seguia mostrant els seus dubtes davant un candidat tan poc conegut com a Carter. Finalment, Carter va resultar vencedor en les eleccions del 2 de novembre de 1976, amb el 50,1% dels vots, mentre el seu rival Ford va obtenir el 48%. Aix\xc3\xad, es va convertir en el primer candidat del Sud Profund en ser elegit president des de 1848._NEWLINE_El seu mandat va estar marcat per alguns \xc3\xa8xits en pol\xc3\xadtica exterior, com els tractats sobre el Canal de Panam\xc3\xa0; els Acords de pau de Camp David, tractat de pau entre Egipte i Israel; el tractat SALT II amb l'URSS i l'establiment de relacions diplom\xc3\xa0tiques amb la Rep\xc3\xbablica Popular de la Xina._NEWLINE_Certament, per\xc3\xb2, el major i m\xc3\xa9s notori error de la seva pol\xc3\xadtica exterior fou la crisi dels ostatges a l'Iran que consist\xc3\xad en la captura durant m\xc3\xa9s d'un any d'una cinquantena de nord-americans a l'ambaixada de Teheran per part dels revolucionaris iranians, d'entre els quals sembla que hi particip\xc3\xa0 Mahmud Ahmadinejad. El conflicte el catapult\xc3\xa0 cap a una sonora derrota electoral davant Ronald Reagan, qui finalment va propiciar l'alliberament dels hostatges. En pol\xc3\xadtica interior, el seu govern va crear els ministeris d'energia i educaci\xc3\xb3 i va refor\xc3\xa7ar la legislaci\xc3\xb3 sobre protecci\xc3\xb3 mediambiental.\n_START_SECTION_\nEtapa post-presidencial\n_START_PARAGRAPH_\nDes que va abandonar la Casa Blanca, s'ha dedicat a una labor de mediaci\xc3\xb3 en conflictes internacionals i a posar el seu prestigi al servei de causes humanit\xc3\xa0ries. _NEWLINE_El 1995 obtingu\xc3\xa9 el Premi de la Pau de la UNESCO juntament amb el rei d'Espanya, Joan Carles I . El 2002 Carter va rebre el Premi Nobel de la Pau, sent guardonat pels seus esfor\xc3\xa7os infatigables per a trobar solucions pac\xc3\xadfiques als conflictes internacionals, per impulsar la democr\xc3\xa0cia i els drets humans, i per fomentar el desenvolupament econ\xc3\xb2mic i pol\xc3\xadtic dels pobles. L'1 de juliol de 2010 va rebre el XXII\xc3\xa8 Premi Internacional Catalunya. El premi li fou concedit perqu\xc3\xa8: El jurat ent\xc3\xa9n que aquest poder tou, aquesta sensibilitat wilsoniana envers l\xe2\x80\x99autodeterminaci\xc3\xb3 dels pobles, aquesta consci\xc3\xa8ncia que els problemes d\xe2\x80\x99una naci\xc3\xb3 s\xe2\x80\x99inscriuen sempre en un \xc3\xa0mbit m\xc3\xa9s ample, tot plegat est\xc3\xa0 en la l\xc3\xadnia d\xe2\x80\x99all\xc3\xb2 que els catalans podem fer i hem de fer en l\xe2\x80\x99\xc3\xa0mbit ib\xc3\xa8ric, europeu i mediterrani._NEWLINE_El 12 d'agost de 2015 va anunciar que havia patit un c\xc3\xa0ncer al fetge i que la malaltia s'havia est\xc3\xa8s a altres parts del seu cos."